b'\n_START_ARTICLE_\nEero Rantala\n_START_PARAGRAPH_\nEero Yrj\xc3\xb6 Juhani Rantala (5. lokakuuta 1941 Helsinki \xe2\x80\x93 5. helmikuuta 2019 Helsinki) oli sosiaalidemokraattinen ministeri ja Eka-yhtym\xc3\xa4n p\xc3\xa4\xc3\xa4johtaja._NEWLINE_Eero Rantalan is\xc3\xa4 oli ammattiyhdistysjohtaja ja sosiaalidemokraattinen kunnallispoliitikko Yrj\xc3\xb6 Rantala. Rantala suoritti valtiotieteen kandidaatin tutkinnon 1967. H\xc3\xa4n ty\xc3\xb6skenteli vuodesta 1965 Osuustukkukaupassa (vuodesta 1971 Keskusosuusliike OTK), aluksi markkinatutkijana, 1970\xe2\x80\x931973 tutkimusp\xc3\xa4\xc3\xa4llikk\xc3\xb6n\xc3\xa4, 1973\xe2\x80\x931976 yrityssuunnittelup\xc3\xa4\xc3\xa4llikk\xc3\xb6n\xc3\xa4 ja 1977\xe2\x80\x931979 elintarvikealan apulaisjohtajana. Rantala oli kauppa- ja teollisuusministerin\xc3\xa4 Miettusen II hallituksessa 1975\xe2\x80\x931976 ja Sorsan II hallituksessa 1977\xe2\x80\x931979. H\xc3\xa4n oli my\xc3\xb6s toisena sis\xc3\xa4asiainministerin\xc3\xa4 1978\xe2\x80\x931979._NEWLINE_Ministeriydest\xc3\xa4 vapauduttuaan Rantala nimitettiin 1979 OTK:n elintarvikeryhm\xc3\xa4n johtajaksi ja 1981 koko yhti\xc3\xb6n p\xc3\xa4\xc3\xa4johtajaksi. Havaittuaan jo aiemmin 1970-luvulla E-liikkeen osuuskauppojen kannattavuuden olevan pysyv\xc3\xa4ss\xc3\xa4 laskussa h\xc3\xa4n ryhtyi johtajana merkitt\xc3\xa4viin saneeraustoimiin. N\xc3\xa4ihin kuului kannattamattoman toiminnan karsimista ja henkil\xc3\xb6st\xc3\xb6v\xc3\xa4hennyksi\xc3\xa4, mutta t\xc3\xa4rkein hanke oli E-liikkeen osuuskauppojen ja OTK:n fuusioiminen yhdeksi osuuskunnaksi, mik\xc3\xa4 toteutui 1983. Vuodesta 1984 Rantala oli OTK:sta ja E-osuusliikkeist\xc3\xa4 (Elantoa lukuun ottamatta) muodostetun Eka-yhtym\xc3\xa4 Osuuskunnan p\xc3\xa4\xc3\xa4johtaja sek\xc3\xa4 hallituksen puheenjohtaja. H\xc3\xa4n oli t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 vuoteen 1994 saakka, jolloin Eka-yhtym\xc3\xa4 joutui yrityssaneeraukseen. Rantala oli my\xc3\xb6s 1994 konkurssiin joutuneen Kansa-yhtym\xc3\xa4n hallituksen puheenjohtaja sek\xc3\xa4 Rakennusliike Hakan hallituksen puheenjohtaja 1985\xe2\x80\x931988. H\xc3\xa4n kuului lukuisten yritysten hallintoneuvostoihin ja oli 1989\xe2\x80\x931994 Enso Gutzeitin hallintoneuvoston puheenjohtaja._NEWLINE_Rantala muutti 1994 Suomesta Keski-Eurooppaan. H\xc3\xa4n toimi Brysseliss\xc3\xa4 it\xc3\xa4saksalaisen Saksi-Anhaltin osavaltion neuvonantajana, teht\xc3\xa4v\xc3\xa4n\xc3\xa4\xc3\xa4n yksityist\xc3\xa4\xc3\xa4 ja myyd\xc3\xa4 ulkomaisille sijoittajille entisen DDR:n yrityksi\xc3\xa4. Rantala oli my\xc3\xb6s Entendu Oy -nimisen konsultointiyrityksen toimitusjohtaja sek\xc3\xa4 hallituksen puheenjohtaja. Vuonna 1997 h\xc3\xa4nest\xc3\xa4 tuli Hampurissa toimineen Pro Baltica Forum -nimisen, It\xc3\xa4meren alueen yritysten yhteistoimintaa erilaisin talousseminaarein, konsertein yms. tilaisuuksin edist\xc3\xa4neen yhdistyksen toiminnanjohtaja._NEWLINE_Lokakuussa 2002 valtioneuvoston kanslia nimesi Rantalan selvitysmieheksi, jonka teht\xc3\xa4v\xc3\xa4n\xc3\xa4 oli selvitt\xc3\xa4\xc3\xa4 Suomen ja Saksan v\xc3\xa4list\xc3\xa4 yhteisty\xc3\xb6t\xc3\xa4 Euroopan unionin pohjoisen ulottuvuuden toimintaohjelman edist\xc3\xa4miseksi.\n_START_SECTION_\nEero Rantala -rahasto\n_START_PARAGRAPH_\nRantala toimi 1990\xe2\x80\x931996 Oulunkyl\xc3\xa4n Pop & Jazz konservatorion s\xc3\xa4\xc3\xa4ti\xc3\xb6n hallituksen puheenjohtajana. Suomen kulttuurirahastossa on h\xc3\xa4nen mukaansa nimetty Eero Rantalan rahasto, jonka tarkoitus on jakaa Eero Rantala -palkintoja Timo Mustakallio -laulukilpailussa ja lied-duo-palkintoja Erkki Melartin -kamarimusiikkikilpailuissa sek\xc3\xa4 lis\xc3\xa4ksi tukea suomalaista laulutaidetta. Palkinnon suuruus on 10\xc2\xa0000 euroa. Eero Rantalan rahasto on yksi Timo Mustakallio -laulukilpailun j\xc3\xa4rjest\xc3\xa4jist\xc3\xa4.'